Ni jinu,
sani te Jesús ma,
kuaꞌan ya jiꞌin tee ka ndikin ya ma ñuu Judea ma.
Nuu ni iyo ya jiꞌin de ma,
te ni yo skuandute ya ñayii ma.
Suni Juan ma,
iyo de ichi ñuu Enón ma yatni ñuu Salim ma,
te ni yo jan koo ñayii ma,
te ni yo skuandute de i,
vaa iyo kuaꞌa ndute yukan.
Saꞌa ni yo kuu,
nuu ñatuu kivi‑ka Juan ma vekaa ma.
Kovaa jaku ñayii ka ndikin Juan ma,
ni ka kejaꞌa i ka tetnaꞌa i jiꞌin in tee judío ma siki ja sukan nduvii ndundoo ñayii ma nuu Suꞌsi ma,
te ni jan koo i ka jiñaꞌa i Juan ma:
―‍Teskuaꞌa,
jini ni ja tee ni iyo jiꞌin ni ichi in‑ka yuꞌu yute Jordán ma,
tee ni kaꞌan ni na in kúu de ma,
te vitna chi yikuu de skuandute de ñayii ma,
te ndaka i ka ndikin de ―‍ka kuu i ka jiñaꞌa i.
Te Juan ma,
jiñaꞌa de:
―‍Masu nawa kuu konevaꞌa o,
nú masu taa maa Suꞌsi ma.
Ndaka maa ni ni ka jinisoꞌo ja káꞌan ndaa sa ja masu Cristo iya tetniñu Suꞌsi ma kúu sa chi yika‑ni ja in ñayivi‑ni kúu sa,
te ni tetniñu ñaꞌa Suꞌsi ma ja satuꞌva sa ichi vee Cristo ma.
Vaa in viko tnándaꞌa ma chi suchi tnándaꞌa ma,
kúsii ini xeen i ja iyo i jiꞌin suchi siꞌi ma,
te suni sukan kúu tna suchi kétnaꞌa ini jiꞌin suchi tnándaꞌa ma,
ja iyo tna i yukan,
te jinisoꞌo i ja káꞌan suchi tnándaꞌa ma,
te kútachi xeen i.
Te vitna sukan kúsii ini tna sa.
Chukan kúu ja saña chi nduu luluu‑ka tniñu saꞌa sa a,
te maa ya chi suꞌva kukaꞌnu‑ka tniñu saꞌa ya ma,
vaa iya kanuu‑ka kúu ya sana saña ―‍kúu de jiñaꞌa de.
Iya vee onde sukun ma iyo siki ndaka o.
Ñayii iyo nuu ñuꞌú yaꞌa,
ñayii nuu ñuꞌú yaꞌa kúu i,
te káꞌan i sukan kúu nuu ñuꞌú ya.
Kovaa iya vee onde andivi ma,
iyo ya siki ndaka ja iyo ñuu ñayivi a,
te káꞌan ya ja jinisoꞌo ya ma jiꞌin ja jini ya ma.
Kovaa ñatuu na in kándija ja káꞌan ya ma.
Kovaa nú na in na kandija ya ma,
ñayii yukan,
káꞌan ndaa i ja Suꞌsi ndija kúu Suꞌsi ma,
vaa maa Suꞌsi ma ni tetniñu Saꞌya ya ma.
Vaa iya ni tetniñu Suꞌsi ma,
káꞌan ya ndaka ja tátnuni Suꞌsi ma,
vaa Suꞌsi ma chi masu jaku‑ni Xtumani maa ya ma ni waꞌa ya Saꞌya ya ma chi ni waꞌa ndiꞌi ni waꞌa tuꞌu ya.
Vaa Yuva ya ma chi kútoo ya Saꞌya ya ma,
te waꞌa ya tnuꞌu ja tátnuni Saꞌya ya ma siki ndaka ja iyo ñuu ñayivi a.
Nú na in kandija Saꞌya ya ma,
te koteku i ni‑kani ni‑jika,
kovaa nú na in ñatuu kúni kandija i Saꞌya ya ma,
masu koteku i,
suꞌva ndetu ñaꞌa nuu ndoꞌo neni i ma.